《泰山顶观日歌》
明代·祁衍曾

岱岳嵂兀孤根深，青天飞挂万壑临。我来适际上元夕，春风淡壑吹素襟。

逍遥午夜不肯睡，一杯独对明月斟。明月高高正堪赏，忽送红轮东海浔。

扶桑光摇蟾桂色，电掣雷矗魑魅匿。半在空中半水中，望之微茫难测识。

龙鳞照耀千黄金，鲛室冯宫尽如饰。清晖灼灼闪洪涛，回看四野犹昏黑。

划然大叫山欲倾，不觉天鸡先已鸣。飘飘两翼生羽翰，七十二君咸我迎。

上叩天门下梁甫，无字之碑尔何苦。眼前不尽水东流，朝朝日出游人睹。

宵中海日事太奇，我在罗浮亦见之。名山佳节今偶值，不饮徒令世上嗤。

丈人石，日观峰，太平天子不登封。司马遗文何足问，青瞳绿鬓且从容。

作者简介：广东东莞人，字羡仲。弘治十五年进士，授户部广西司主事，升员外郎中。性通脱，隐居罗浮。事母兄极孝友，后遭母丧，以毁卒。文誉颇盛，有《绿水园集》。